આપણે લગ્નવિધિમાં અનેક નવીનતાઓ જોઈ છે. આ સૌથી ‘લેટેસ્ટ’ અને ચોંકાવનારી હતી. અગાઉ એક કુટુંબે લગ્ન હવાઈ જહાજમાં કર્યાં હતાં એટલે એમ કહી શકાય કે એ લગ્નના સાત ફેરા અલગ અલગ જગ્યાએ થયા હતા. પહેલા ફેરા વખતે હવાઈ જહાજ ઉદેપુર ઉપર હોય તો બીજા ફેરા વખતે જયપુર ઉપર હોય. ત્રીજા ફેરા વખતે દિલ્હી ઉપર પણ હોય ! આમાં કાનૂની મુદ્દો ઊભો થઈ શકે. હવે લગ્ન રજિસ્ટર કરાવવું ફરજિયાત છે અને જ્યાં લગ્ન થયાં હોય તે સ્થળની ઑફિસમાં જ લગ્ન રજિસ્ટર થાય. આ હવાઈ લગ્નમાં સાતે ફેરા અલગ સ્થળે થયા હોય તો ક્યાંનું ‘જ્યુરીડિક્શન’ આવે ? પૂનાના એક યુગલે બલૂનમાં લગ્ન કર્યાં હતાં. પરદેશમાં એક યુગલે દોરડા ઉપર લટકીને લગ્ન કર્યાં હતાં. (લગ્નમાં ઘણાં લટકી જતા હોય છે, તેમ છગન કહેતો હતો.) સ્મશાનભૂમિ ઉપર લગ્ન એ આ નવા નવા લગ્નના પ્રકરણમાં એક ઉમેરો છે.